Subject: Vs: Gripi vastu vaktsineerimine Eestis
From: Maia-Triin Kanarbik - SOM <[email-masked]>
To: Hiie Soeorg <[email-masked]>
Date: Mon, 15 Jun 2026 13:28:20 +0000

Tere!

Palun vabandust, et minu vastus on viibinud. Arvasin ekslikult, et olin sellele juba vastanud.

Vastused teie küsimustele on järgnevalt:

1. Millised elanikkonnarühmad said hooajalise gripivaktsiini tasuta ehk riiklikult rahastatuna? Kui esines muudatusi, millal jõustusid need muudatused sihtrühmades?

Aastal 2012 ei pakutud riigi poolt gripi vastast vaktsineerimist kellelegi elanikkonnast. Eestis on olnud gripi vastane vaktsineerimine soovituslik pikemat aega, kuid alles 2019. aastal lisati see immuniseerimiskavasse<https://www.riigiteataja.ee/akt/121122018037>, mis oli sellel hetkel tagatud ööpäevaringse üldhooldusteenuse ja ööpäevaringse erihoolekandeteenuse saajatele.

Alates 2021. a sügisest vaktsineeriti lisaks hoolekandeasutuste elanikele ka 65+ elanikke. Muudatus rakendati immuniseerimiskavas.

Aastal 2022 laiendati gripi vastase vaktsineerimise riskirühmi<https://www.riigiteataja.ee/akt/114092022001> ja edaspidi on see olnud tagatud:

1) sotsiaalhoolekande seaduse tähenduses väljaspool kodu osutatava ööpäevaringse üldhooldusteenuse saajatele, ööpäevaringse erihoolekandeteenuse saajatele, kogukonnas elamise teenuse saajatele;

 2) 60-aastastele ja vanematele isikutele;

 3) lastele vanuses 6 kuud kuni 7 aastat (k.a);

 4) rasedatele;

 5) üle 7-aastastele alaealistele, kellel on terviseseisundi tõttu suurenenud risk raskelt haigestuda (südame ja veresoonkonna haigused, onkoloogilised haigused, immuunpuudulikkus, diabeet ja obstruktiivne kopsuhaigus).

2. Kas tasuta vaktsineerimise teenuse osutamise koht muutus ajas, näiteks millal lisandus apteegis vaktsineerimise võimalus?

Gripi vastast vaktsineerimist pakuvad erinevad teenusepakkujad. Vaktsineerida saab nii perearsti juures, haigla vaktsineerimiskabinetis, apteegis ja töötervishoiuarsti juures. Mõned tööandjad pakuvad enda töötajatele ka ise tasuta vaktsineerimise võimalust kutsudes õe enda töökohale gripi vaktsineerimise teenust pakkuma. Tervisekassa on koostöös kohalike omavalitsustega või erakliinikutega korraldanud ka vaktsineerimise päevi, kus saab ilma etteregistreerimiseta minna ennast gripi vastu vaktsineerima.

Eestis alustati apteekides vaktsineerimist pilootprojektina 2018. aastal ja esimeseks pakutigi ainult gripi vastast vaktsineerimist. Projekt kujunes edukaks ja vaikselt on laiendatud apteegis vaktsineerimise võimalust ka teiste vaktsiinide osas.

3. Kas aastatel oli ajutisi või kampaaniapõhiseid tasuta vaktsineerimise võimalusi, mis ei pruugi immuniseerimiskavade versioonides kajastuda?

Nakkushaiguste ennetamise ja tõrje seaduse alusel on tööandja kohustatud tagama ohustatud töötajatele immuniseerimise võimaluse. Paljud inimesed saavadki gripi vastu vaktsineeritud oma tööandja kaudu, mis ei kajastu kui riigi poolse tasuta vaktsineerimisena.

Tervisekassa võimaldas erandkorras kõigile inimestele tasuta gripi vastast vaktsineerimist COVID-19 pandeemia alguses 2020/2021 viiruste hooajal, et vähendada tervishoiusüsteemi koormust ja samaaegsete hingamisteede nakkuste mõju. Selline erand kordus ka 2023. aastal, kui tekkis suur gripivaktsiini laojääk.

Üldiselt riigi poolt kampaaniapõhiseid tasuta vaktsineerimisi ei korraldata.

Heade soovidega
Maia-Triin Kanarbik
nõunik
Sotsiaalministeerium

________________________________
Saatja: Hiie Soeorg <[email-masked]>
Saadetud: esmaspäev, 25. mai 2026 17:33
Adressaat: Maia-Triin Kanarbik - SOM <[email-masked]>
Teema: Gripi vastu vaktsineerimine Eestis

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere!

Olen Tartu Ülikooli meditsiinilise mikrobioloogia teadur ning valmistan ette terviseportaali andmetel põhinevat uuringut hooajalise gripivastase vaktsineerimise hõlmatuse ja gripiga seotud raskete haigustulemuste kohta Eestis 2012-2024.

Uuringu jaoks vajan informatsiooni, kuidas on Eestis alates 2012. aastast muutunud riiklikult rahastatud gripivastane vaktsineerimine. Täpsemalt sooviksin teada alates 2012. aastast:

1. Millised elanikkonnarühmad said hooajalise gripivaktsiini tasuta ehk riiklikult rahastatuna? Kui esines muudatusi, millal jõustusid need muudatused sihtrühmades?
2. Kas tasuta vaktsineerimise teenuse osutamise koht muutus ajas, näiteks millal lisandus apteegis vaktsineerimise võimalus?
3. Kas aastatel oli ajutisi või kampaaniapõhiseid tasuta vaktsineerimise võimalusi, mis ei pruugi immuniseerimiskavade versioonides kajastuda?

Oleksin väga tänulik ülevaate eest. Võimalusel palun ka viiteid õigusaktidele vm dokumentidele.

Tänan!

Lugupidamisega
Hiie Soeorg

Hiie Soeorg

Meditsiinilise mikrobioloogia teadur

Mikrobioloogia osakond

Bio- ja siirdemeditsiini instituut

Meditsiiniteaduste valdkond

Tartu Ülikool

Ravila 19, 50411 Tartu

e-post: [email-masked]<mailto:[email-masked]>